D ô v o d o v á   s p r á v a
Všeobecná časť: 
Výšku pracovnej odmeny obvinených a odsúdených zaradených do práce a podmienky jej poskytovania upravuje nariadenie vlády Slovenskej republiky č.  384/2006 Z. z. o výške pracovnej odmeny a podmienkach jej poskytovania obvineným a odsúdeným (ďalej len „nariadenie“). Základom pre ohodnotenie práce obvinených a odsúdenými je zaradenie týchto prác do  dvanástich pracovných taríf. Pracovné tarify tvoria štyri platové triedy a tri pracovné stupne, ktoré sú obvineným a odsúdeným priraďované vychádzajúc z dosiahnutého vzdelania a požadovanej praxe. Priraďovanie pracovných taríf obvineným a odsúdeným zaradeným      do práce sa vykonáva v zmysle interného predpisu Zboru väzenskej a justičnej stráže podľa zložitosti vykonávaných pracovných činností v závislosti od náročnosti vykonávaných prác, požadovanej  kvalifikácie a praxe. 
Aj keď sa pri odmeňovaní za vykonanú prácu u obvinených a odsúdených  v súlade        s  § 32 ods.4 zákona č. 221/2006 Z. z. o výkone väzby a  § 45 ods.4 zákona č.475/2005 Z. z.   o výkone trestu odňatia slobody a o zmene a doplnení niektorých zákonov neuplatňuje minimálna mzda, v § 3 ods.3 nariadenia uvedený valorizačný mechanizmus, je na medziročnú zmenu jej  výšky naviazaný. Neuplatňovanie  minimálnej  mzdy je odôvodnené zabezpečením základných životných potrieb napr. stravy, odevu, ubytovania, lekárskej starostlivosti pre obvinených a odsúdených z prostriedkov štátneho rozpočtu a špecifikami pri zaraďovaní obvinených a odsúdených do práce napr. zabezpečím dopravy na pracovisko.

Aby  neprichádzalo k výraznému zvyšovaniu rozdielov v odmeňovaní obvinených a odsúdených a ostatných zamestnancov predkladá sa táto novela nariadenie vlády Slovenskej republiky č.  384/2006 Z. z. o výške pracovnej odmeny a podmienkach jej poskytovania obvineným a odsúdeným, ktorou sa  v súlade s valorizačným mechanizmom upraveným v § 3 ods. 3 nariadenia ustanovujú  nové výšky pracovných taríf pre obvinených a odsúdených uvedené v prílohách č. 3 a 4. 

Doložka zlučiteľnosti
právneho predpisu 
s právom Európskych spoločenstiev a právom Európskej únie
1.	Predkladateľ právneho predpisu: 
Predkladateľ právneho predpisu: Ministerstvo spravodlivosti Slovenskej republiky.
2.	Názov návrhu právneho predpisu:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 384/2006 Z. z. o výške pracovnej odmeny a podmienkach jej poskytovania obvineným a odsúdeným;
3.     Problematika návrhu právneho predpisu:
        a) nie je upravená v práve Európskych spoločenstiev
b) nie je upravená v práve Európskej únie,
c) nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev.
Vzhľadom na to, že problematika návrhu právneho predpisu nie je upravená v práve Európskych spoločenstiev a Európskej únie, je bezpredmetné vyjadrovať sa k bodom 4., 5. a 6. 

Doložka finančných, ekonomických, environmentálnych vplyvov a vplyvov na zamestnanosť a podnikateľské prostredie

1.	Odhad dopadov na verejné financie
Navrhované nariadenie vlády bude mať priamy dopad na zvýšené čerpanie prostriedkov štátneho rozpočtu v roku 2007  u odsúdených zaradených do práce pri koeficiente medziročného nárastu minimálnej mzdy 1,07 približne o 930 tis. Sk vo vnútornej prevádzke a o 1 720 tis. Sk.  vo vedľajšom hospodárstve, celkovo o 2,65 mil. Sk.  Z tejto sumu sa očakáva  50% návratnosť za náklady výkonu trestu z rozúčtovania pracovnej odmeny. Dopad na zvýšené čerpanie prostriedkov štátneho rozpočtu u odsúdených zaradených do práce vo vedľajšom hospodárstve sa vykompenzuje zvýšením príjmov do štátneho rozpočtu z dôvodu zakalkulovania zvýšenia odmien odsúdených do cien výrobkov, prác a služieb. Zvýšenie pracovných odmien odsúdených má zároveň ekonomicky priaznivý vplyv na  zvýšené plnenie príjmov štátneho rozpočtu zo zrážok z čistých pracovných odmien na úhradu nákladov výkonu trestu podľa § 45 ods. 2 zákona č. 475/2005 Z.z.  o  výkone trestu odňatia slobody.

2.	Odhad dopadov na obyvateľov, hospodárenie podnikateľskej sféry a iných právnických osôb 
Nebude mať dopad na obyvateľov, hospodárenie podnikateľskej sféry a iných právnických osôb.
3.	Odhad dopadov na životné prostredie  
 Nebude mať vplyv na životné prostredie.
4.	Odhad dopadov na zamestnanosť
 Nebude mať dopad na zamestnanosť.
5.	Odhad dopadov na podnikateľské prostredie
 Nebude mať dopad na podnikateľské prostredie.

Osobitná časť:
K čl. I 
	Ustanovujú sa nové výšky pracovných taríf pre obvinených a odsúdených uvedené v prílohách č. 3 a  4 v súlade s  valorizačným mechanizmom navrhnutým v  § 3 nariadenia vlády č. 384/2006 Z. z. o výške pracovnej odmeny a podmienkach jej poskytovania obvineným a odsúdeným. Nové výšky pracovných taríf sú ustanovené ako súčin doteraz platných pracovných taríf a koeficientu nárastu minimálnej mzdy.  Výška koeficientu nárastu minimálnej mzdy  je 1,07 a tento koeficient je vypočítaný v súlade s § 3 ods. 3 ako podiel výšky minimálnej mzdy   platnej  od 1. 10. 2007 a  výšky minimálnej mzdy platnej od 1.10. 2006 do 30.9. 2007.

K čl. II
Ustanovuje sa účinnosť nariadenia vlády.